Stadfæstelse af landsrettens dom om appelindstævntes krav på betaling af løndifference opstået under en hjemsendelsesperiode under Lønkompensationsord... Vis mere
Ret: Højesteret (3. instans)
Faggruppe: Civilsag — Almindelig civil sag
Sagsemner: Ansættelsesforhold;

/

HØJESTERETS DOM afsagt
mandag den 2. maj 2022

Sag BS-45293/2021-HJR
(1. afdeling)

Dansk Erhverv som mandatar for Tandlægerne Dentist.dk Tønder I/S (advokat
Peter Steentoft)

mod

Kristelig Fagforening som mandatar for Appelindstævnte, tidligere Sagsøger
(advokat Bjørn Holtze)

I tidligere instans er afsagt dom af Vestre Landsrets 16. afdeling den 28. oktober
2021 (BS-50187/2020-VLR).

I pådømmelsen har deltaget fem dommere: Thomas Rørdam, Henrik Waaben,
Michael Rekling, Jan Schans Christensen og Søren Højgaard Mørup.

Påstande
Appellanten, Dansk Erhverv som mandatar for Tandlægerne Dentist.dk Tønder
I/S, har påstået frifindelse og har herudover nedlagt påstand om tilbagebetaling af
det beløb, som appellanten har betalt til opfyldelse af landsrettens dom.

Indstævnte, Kristelig Fagforening som mandatar for Appelindstævnte, tidligere
Sagsøger, har påstået stadfæstelse og frifindelse for appellantens betalingspå-
stand.

Supplerende sagsfremstilling
Det fremgår af Appelindstævntes, tidligere Sagsøger ansættelseskontrakt, at
overenskomsten mel-lem Tandlægeforeningen og Dansk Tandplejerforening
gælder for ansættelsen. Det fremgår af overenskomsten, at der var aftalt en
minimalløn på 29.099,20 kr.



/

2

om måneden pr. 1. april 2020, og at minimallønnen for deltidsansatte beregnes
som en forholdsmæssig andel af dette beløb på grundlag af antallet af ugentlige
effektive arbejdstimer.

Supplerende retsgrundlag
Aktstykke nr. 108 afgjort den 17. marts 2020, der er omtalt i landsrettens dom, er
afløst af aktstykke nr. 117 afgjort den 25. marts 2020. Som konsekvens heraf blev
lov nr. 264 af 24. marts 2020 ændret ved lov nr. 274 af 26. marts 2020, såle-des at
den specifikke henvisning i loven til aktstykke nr. 108 udgik.

Bekendtgørelse nr. 1116 af 2. juli 2020, der ligeledes er omtalt i landsrettens dom,
er afløst af bekendtgørelse nr. 1579 af 27. juni 2021 med senere ændringer.

Anbringender
Dansk Erhverv som mandatar for Tandlægerne Dentist.dk Tønder I/S har sup-
plerende anført navnlig, at Appelindstævnte, tidligere Sagsøger alene har ret til at
modtage den provisionsløn, som hun ville have kunnet tjene, såfremt hun ikke
var blevet hjemsendt i den pågældende periode, dog mindst den minimalløn, som
følger af den gældende overenskomst, og som hun har fået udbetalt.

Der er ved overenskomsten sikret Appelindstævnte, tidligere Sagsøger en
minimalløn, og der er herved taget stilling til, hvilken minimumsløn der skal
betales til hende, hvis konjunkturer og markedsforhold mv. medfører, at der ikke
er grundlag for provision.

Tandlægerne Dentist.dk Tønder kunne have pålagt Appelindstævnte, tidligere
Sagsøger at møde på arbejde i den pågældende periode, uanset at der reelt ikke
var arbejdsopga-ver til hende. I så fald ville hun ikke have skabt nogen
omsætning, der skulle betales provision af.

Hvis Vestre Landsrets resultat lægges til grund, vil det indebære, at hjemsendte
provisionslønnede medarbejdere stilles væsentligt bedre end tilsvarende med-
arbejdere, som ikke blev hjemsendt. Et sådant resultat er uhjemlet og utilsigtet.
Resultatet indebærer derudover, at provisionslønnede hjemsendte medarbej-dere
tildeles en garantiløn baseret på deres tidligere indtjening, og det må have
formodningen imod sig, at det har været lovgivers hensigt, når det ikke er an-ført
i lovgrundlaget.

Det vil også indebære, at Appelindstævnte, tidligere Sagsøger vil blive
overkompenseret, da hun i månederne efter genåbningen indtjente en
provisionsløn, der var markant hø-jere end hendes gennemsnitlige indtjening før
nedlukningen, idet der var et større efterslæb af patienter.



/

3

Det gælder i dansk ret, at en medarbejder, der er syg, på barsel eller bliver frit-
stillet, har ret til den provision, som vedkommende antagelig ville have oppe-
båret, såfremt vedkommende ikke var blevet hindret i sin virksomhed, jf. prin-
cippet i funktionærlovens § 9, stk. 3. Et tilsvarende princip gælder i den forelig-
gende sag, idet lovgiver ikke har fraveget det i lovgrundlaget. Appelindstævnte,
tidligere Sagsøger har efter dette princip ikke krav på provision, da hun som
anført ikke ville have skabt nogen omsætning, hvis hun ikke var blevet
hjemsendt.

Kristelig Fagforening som mandatar for Appelindstævnte, tidligere Sagsøger har
supplerende
anført navnlig, at der i forbindelse med hjemsendelsen var tale om en ganske
ekstraordinær situation, hvor hjælpepakkerne havde som overordnet formål at
sikre fastholdelse af lønmodtageres job og indtægt. Landsrettens dom bør derfor
stadfæstes.

Appelindstævnte, tidligere Sagsøger var ansat på provisionsløn, og
overenskomstens vilkår er derfor ikke relevante. Det kan ikke lægges til grund, at
der ikke er yderligere krav, hvis blot Appelindstævnte, tidligere Sagsøger har fået
udbetalt løn svarende mindst til minimallønnen. Udfaldet af den foreliggende sag
er ikke afhængig af, om Appelindstævnte, tidligere Sagsøger var omfattet af en
minimalløn eller ej.

Der er i lyset af den ekstraordinære situation, som forelå, ikke grundlag for at
anvende en praksis, hvorefter der tages udgangspunkt i, hvad Appelindstævnte,
tidligere Sagsøger forventeligt kunne have tjent, da en sådan praksis hviler på en
forudsæt-ning om et eksisterende marked. Appelindstævnte, tidligere Sagsøger
havde ikke mulighed for at varetage nogen opgaver som tandplejer. De akutte
behandlinger, som kunne udføres i hjemsendelsesperioden, kunne kun foretages
af tandlæger.

Højesterets begrundelse og resultat
Appelindstævnte, tidligere Sagsøger var ansat hos Tandlægerne Dentist.dk
Tønder I/S som provisionslønnet tandplejer. Tandlægerne Dentist.dk Tønder traf
den 20. marts 2020 en ensidig beslutning om at hjemsende Appelindstævnte,
tidligere Sagsøger med løn med henvisning til trepartsaftalen om midlertidig
lønkompensation. Hun var som følge heraf hjemsendt i perioden 1. april – 24.
maj 2020.

Sagen drejer sig om, hvordan Appelindstævntes, tidligere Sagsøger løn i
hjemsendelsesperioden skal beregnes.

Retsforholdet mellem arbejdsgivere og lønmodtagere, der er omfattet af den
midlertidige lønkompensationsordning, er fastlagt ved lov nr. 264 af 24. marts
2020 om arbejdsgiveres og lønmodtageres retsstilling ved lønkompensation af
virksomheder i forbindelse med covid-19 (lønkompensationsloven) som ændret
ved lov nr. 274 af 26. marts 2020.



/

4

Det fremgår af lønkompensationslovens § 2, at en arbejdsgiver kan hjemsende en
lønmodtager under de betingelser, der gælder i medfør af aktstykke om etablering
af en midlertidig lønkompensationsordning og regler fastsat i medfør heraf.

Det fremgår af § 4, stk. 1, nr. 3, i bekendtgørelse nr. 1579 af 27. juni 2021 om en
midlertidig og målrettet lønkompensationsordning til virksomheder i økono-misk
krise som følge af covid-19, at en virksomheds ret til lønkompensation for-
udsætter, at hjemsendte ansatte oppebærer ”deres fulde hidtidige løn” i den pe-
riode, der søges om lønkompensation for. Det fremgår endvidere af § 3, stk. 5, at
lønkompensation som udgangspunkt beregnes på baggrund af den ansattes
gennemsnitlige løn.

Med disse bemærkninger og af de grunde, som landsretten har anført, tiltræder
Højesteret, at Appelindstævnte, tidligere Sagsøger har krav på løn beregnet ud fra
et gennemsnit af hendes optjente provision forud for hjemsendelsen.

Herefter, og da det, som appellanten supplerende har anført for Højesteret, ikke
kan føre til et andet resultat, stadfæster Højesteret dommen.

THI KENDES FOR RET:

Landsrettens dom stadfæstes.

I sagsomkostninger for Højesteret skal Dansk Erhverv som mandatar for
Tandlægerne Dentist.dk Tønder I/S betale 25.000 kr. til Kristelig Fagforening
som mandatar for Appelindstævnte, tidligere Sagsøger.

De idømte beløb skal betales inden 14 dage efter denne højesteretsdoms afsi-
gelse.

Sagsomkostningsbeløbene forrentes efter rentelovens § 8 a.



/